02.02.2015.

**SAOPŠTENJE ZA MEDIJE**

**Glasanje u tri opštine proteklo bez većih smetnji**

Glasanje na izborima u tri opštine u BiH na većini biračkih mjesta je proteklo bez većih smetnji, uz jedan ozbiljniji incident i nekoliko manjih uočenih nepravilnosti.

Prema izvještajima posmatrača Koalicije 'Pod lupom', sva biračka mjesta u opštinama Istočni Drvar, Stanari i Domaljevac-Šamac zatvorena su do 19.15 sati. Zatvaranje biračkih mjesta, uključujući i proces pakovanja izbornog materijala, obavljeno je u skladu sa važećim propisima.

Tokom brojanja glasova za kandidate za načelnike opština nisu primijećene nepravilnosti tj. nije bilo dopisivanja na glasačke listiće, a proglašavanje nevažećih listića je također obavljeno u skladu sa propisima.

U opštini Stanari zabilježena je policijska intervencija zbog fizičkog nasrtaja na predsjednika biračkog odbora, a zbog nevoljkosti biračkog odbora da omogući glasanje osobi s posebnim potrebama koja se nalazila ispred biračkog mjesta. Koalicija osuđuje svako nasilje u izbornom procesu i ponovo upozorava na činjenicu da čak 30% biračkih mjesta u BiH nije prilagođeno osobama s posebnim potrebama.

Posmatrači Koalicije uložili su četiri primjedbe u zapisnike o radu biračkih odbora, a koje su se odnosile na prisustvo promotivnih materijala jednog političkog subjekta u okolini jednog biračkog mjesta u opštini Domaljevac-Šamac, te više od šest slučajeva tzv. porodičnog glasanja na dva biračka mjesta u opštini Stanari. Koalicija očekuje da će općinske izborne komisije ove primjedbe razmotriti i postupiti po službenoj dužnosti na osnovu odredbi Izbornog zakona BiH.

Na jednom biračkom mjestu u opštini Stanari zabilježen je i slučaj da jedna te ista osoba pomaže više birača pri glasanju.

Na više od polovine biračkih mjesta zabilježen je bar jedan slučaj tzv. porodičnog glasanja što upućuje na potrebu dodatne edukacije kako birača tako i članova biračkih odbora. Od ukupno 23 biračka mjesta, 18 biračkih mjesta je otvoreno tačno u 07:00 sati, a preostalih pet biračkih mjesta je otvoreno sa malim zakašnjenjem (do 07:15 sati).

Koalicija je imala posmatrače na svim biračkim mjestima u navedenim opštinama, a mobilni timovi Koalicije su obišli 20 biračkih mjesta u toku dana.